CELEX: 32016R1442
Language: hr
Date: 2016-08-31 00:00:00
Title: Provedbena uredba Vijeća (EU) 2016/1442 od 31. kolovoza 2016. o provedbi članka 17. stavaka 1. i 3. Uredbe (EU) br. 224/2014 o mjerama ograničavanja s obzirom na stanje u Srednjoafričkoj Republici

1.9.2016   
            
            
               HR
            
            
               Službeni list Europske unije
            
            
               L 235/1
            
         PROVEDBENA UREDBA VIJEĆA (EU) 2016/1442
   od 31. kolovoza 2016.
   o provedbi članka 17. stavaka 1. i 3. Uredbe (EU) br. 224/2014 o mjerama ograničavanja s obzirom na stanje u Srednjoafričkoj Republici
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 224/2014 od 10. ožujka 2014. o mjerama ograničavanja s obzirom na stanje u Srednjoafričkoj Republici (1), a posebno njezin članak 17. stavke 1. i 3.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:
   
               (1)
            
            
               Vijeće je 10. ožujka 2014. donijelo Uredbu (EU) br. 224/2014.
            
         
               (2)
            
            
               Odbor Vijeća sigurnosti Ujedinjenih naroda, osnovan na temelju Rezolucije Vijeća sigurnosti Ujedinjenih naroda 2127 (2013), 23. kolovoza 2016. dodao je dvije osobe na popis osoba i subjekata koji podliježu mjerama ograničavanja te je ažurirao podatke koji se odnose na jednu osobu koja podliježe mjerama ograničavanja.
            
         
               (3)
            
            
               Prilog I. Uredbi (EU) br. 224/2014 trebalo bi stoga na odgovarajući način izmijeniti,
            
         DONIJELO JE OVU UREDBU:
   Članak 1.
   Prilog I. Uredbi (EU) br. 224/2014 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. kolovoza 2016.
      
         
            Za Vijeće
         
         
            Predsjednik
         
         M. LAJČÁK
      
   
   
      (1)  SL L 70, 11.3.2014., str. 1.
   
   
      PRILOG
      
                  I.
               
               
                  Sljedeći unosi dodaju se Prilogu I. Uredbi (EU) br. 224/2014:
                  A.   Osobe
                  
                  
                     
                                 
                                    „10.
                                 
                              
                              
                                 Ali KONY (ujedno poznat kao: a) Ali Lalobo b) Ali Mohammad Labolo c) Ali Mohammed d) Ali Mohammed Lalobo e) Ali Mohammed Kony f) Ali Mohammed Labola g) Ali Mohammed Salongo h) Ali Bashir Lalobo i) Ali Lalobo Bashir j) Otim Kapere k) ‚Bashir’ l) ‚Caesar’ m)‚One-P’ n) ‚1-P’
                                 
                                    Položaj: Zamjenik vođe Gospodnje vojske otpora
                                 
                                    Datum rođenja: a) 1994. b) 1993. c) 1995. d) 1992.
                                 
                                    Adresa: Kafia Kingi (područje na granici Sudana i Južnog Sudana čiji konačni status tek treba utvrditi).
                                 
                                    Uvršten na popis:23. kolovoza 2016.
                                 
                                    Ostale informacije:
                                 
                                 Ali Kony zamjenik je vođe Gospodnje vojske otpora (LRA), subjekta uvrštenog na popis (CFe.002), i sin vođe LRA-e Josepha Konyja, osobe uvrštene na popis (CFi.009). Ali je 2010. uključen u zapovjedničku strukturu LRA-e. Član je skupine viših časnika LRA-e koji borave s Josephom Konyjem.
                                 
                                    Informacije iz sažetka razloga za uvrštavanje na popis Odbora za sankcije:
                                 
                                 U skladu sa stavkom 12. i stavkom 13. točkama (d) i (g) Rezolucije 2262 (2016) Ali Kony uvršten je na popis 23. kolovoza 2016. kao osoba‚koja sudjeluje u radnjama kojima se ugrožava mir, stabilnost ili sigurnost u SAR-u ili pruža potporu takvim radnjama’, ‚koja podupire naoružane skupine ili kriminalne mreže s pomoću nezakonitog iskorištavanja prirodnih resursa ili trgovine njima, uključujući dijamante, zlato i divlje vrste te proizvode od njih, u SAR-u ili iz SAR-a’, ‚koja upravlja subjektom koji je Odbor uvrstio na popis u skladu sa stavcima 36. ili 37. Rezolucije 2134 (2014) ili ovom rezolucijom, ili koja pruža potporu osobi ili subjektu koji je Odbor uvrstio na popis u skladu sa stavcima 36. ili 37. Rezolucije 2134 (2014) ili ovom rezolucijom, ili koja pruža potporu subjektu u vlasništvu ili pod kontrolom osobe ili subjekta uvrštenog na popis, ili koja djeluje za račun ili u ime ili prema uputama takve osobe ili subjekta.’
                                 Ali Kony smatra se mogućim nasljednikom Josepha Konyja na položaju vođe LRA-e. Sve je jače uključen u operativno planiranje LRA-e te se smatra osobom putem koje se može stupiti u kontakt s Josephom Konyjem. Ali je ujedno časnik za obavještajno djelovanje LRA-e koji zapovijeda skupinom od najviše deset podređenih osoba.
                                 Ali i njegov brat Salim Kony odgovorni su za stegu u LRA-u. Potvrđeno je da su obojica članovi najužeg vodstva Josepha Konyja i zaduženi za izvršavanje Konyjevih naredbi. Oba su donijeli disciplinske odluke čiji je ishod bilo kažnjavanje ili ubijanje članova LRA-e koji su prekršili pravila LRA-e. Naredbom Josepha Konyja Salim i Ali uključeni su u trgovinu bjelokosti koja se iz Nacionalnog parka Garamba u sjevernom dijelu Demokratske Republike Konga krijumčari kroz Srednjoafričku Republiku prema spornoj regiji Kafia Kingi kako bi tamo bila predmet prodaje ili trgovine s lokalnim trgovcima.
                                 Ali Kony odgovoran je za dogovaranje cijena bjelokosti s trgovcima i njezinu razmjenu u naturi. Ali se jedanput ili dvaput mjesečno sastaje s trgovcima kako bi s njima dogovorio cijenu bjelokosti LRA-e u američkim dolarima ili sudanskim funtama ili kako bi trgovao oružjem, streljivom i hranom. Joseph Kony naredio je Aliju da najveće kljove upotrijebi za nabavu protupješačkih mina koje bi se postavile oko Konyjeva logora. Ali Kony nadgledao je u srpnju 2014. operaciju premještanja 52 komada bjelokosti u svrhu njihove isporuke Josephu Konyju i, naposljetku, prodaje.
                                 Salim je u travnju 2015. napustio Kafiju Kingi kako bi preuzeo pošiljku kljova. U svibnju je Salim sudjelovao u prijevozu dvadeset komada bjelokosti iz DR Kongo u Kafiju Kingi. Ali se u otprilike isto vrijeme sastao s trgovcima u svrhu nabave zaliha i planiranja budućih sastanaka za potrebe obavljanja dodatnih transakcija te dogovaranja u ime LRA-e uvjeta nabave onoga za što se procjenjuje da je bjelokost koju je Salim pratio.
                                 
                                    Povezane osobe i subjekti uvršteni na popis:
                                 
                                 
                                              
                                          
                                          
                                             Joseph Kony, uvršten na popis 7. ožujka 2016.
                                          
                                       
                                              
                                          
                                          
                                             Salim Kony, uvršten na popis 23. kolovoza 2016.
                                          
                                       
                                              
                                          
                                          
                                             Gospodnja vojska otpora (LRA), uvrštena na popis 7. ožujka 2016.
                                          
                                       
                           
                                 
                                    11.
                                 
                              
                              
                                 Salim KONY (ujedno poznat kao: a) Salim Saleh Kony b) Salim Saleh c) Salim Ogaro d) Okolu Salim e) Salim Saleh Obol Ogaro f) Simon Salim Obol)
                                 
                                    Položaj: Zamjenik vođe Gospodnje vojske otpora
                                 
                                    Datum rođenja: a) 1992. b) 1991. c) 1993.
                                 
                                    Adresa: a) Kafia Kingi (područje na granici Sudana i Južnog Sudana čiji konačni status tek treba utvrditi), b) Srednjoafrička Republika
                                 
                                    Uvršten na popis:23. kolovoza 2016.
                                 
                                    Ostale informacije:
                                 
                                 Salim Kony zamjenik je vođe Gospodnje vojske otpora (LRA), subjekta uvrštenog na popis (CFe.002), i sin vođe LRA-e Josepha Konyja, osobe uvrštene na popis (CFi.009). Salim je 2010. uključen u zapovjedničku strukturu LRA-e. Član je skupine viših časnika LRA-e koji borave s Josephom Konyjem.
                                 
                                    Informacije iz sažetka razloga za uvrštavanje na popis Odbora za sankcije:
                                 
                                 U skladu sa stavkom 12. i stavkom 13. točkama (d) i (g) Rezolucije 2262 (2016) Salim Kony uvršten je na popis 23. kolovoza 2016. kao osoba koja ‚sudjeluje u radnjama kojima se ugrožava mir, stabilnost ili sigurnost u SAR-u ili pruža potporu tim radnjama’, ‚koja podupire naoružane skupine ili kriminalne mreže s pomoću nezakonitog iskorištavanja prirodnih resursa ili trgovine njima, uključujući dijamante, zlato i divlje vrste te proizvode od njih, u SAR-u ili iz SAR-a’, ‚koja upravlja subjektom koji je Odbor uvrstio na popis u skladu sa stavcima 36. ili 37. Rezolucije 2134 (2014) ili ovom rezolucijom, ili koja pruža potporu osobi ili subjektu koji je Odbor uvrstio na popis u skladu sa stavcima 36. ili 37. Rezolucije 2134 (2014) ili ovom rezolucijom, ili koja pruža potporu subjektu u vlasništvu ili pod kontrolom osobe ili subjekta uvrštenog na popis, ili koja djeluje za račun ili u ime ili prema uputama takve osobe ili subjekta.’
                                 Salim Kony glavni je zapovjednik ‚terenskog stožera’ LRA-e te od rane dobi planira napade i obrambene mjere s Josephom Konyjem. Prethodno je Salim vodio skupinu za zaštitu Josepha Konyja. U novije vrijeme Joseph Kony povjerio je Salimu upravljanje financijskim i logističkim mrežama LRA-e.
                                 Salim i njegov brat Ali Kony odgovorni su za stegu u LRA-u. Potvrđeno je da su obojica članovi najužeg vodstva Josepha Konyja i zaduženi za izvršavanje njegovih naredbi. Oba su donijeli disciplinske odluke čiji je ishod bilo kažnjavanje ili ubijanje članova LRA-e koji su prekršili pravila LRA-e. Prema izvješćima Salim je ubio članove LRA-e koji su namjeravali prebjeći; također, izvješćuje Josepha Konyja o aktivnostima skupine i aktivnostima članova LRA-e.
                                 Naredbom Josepha Konyja Salim i Ali uključeni su u trgovinu bjelokosti koja se iz Nacionalnog parka Garamba u sjevernom dijelu Demokratske Republike Konga krijumčari kroz Srednjoafričku Republiku prema spornoj regiji Kafia Kingi kako bi tamo bila predmet prodaje ili trgovine s lokalnim trgovcima.
                                 Salim se u pratnji desetak boraca često upućuje na granicu SAR-a kako bi presreo i pratio druge skupine LRA-e koje prevoze bjelokost iz Garambe prema sjeveru. Salim je u travnju 2015. napustio Kafiju Kingi kako bi preuzeo pošiljku kljova. U svibnju je Salim sudjelovao u prijevozu dvadeset komada bjelokosti iz DR Kongo u Kafiju Kingi.
                                 Prethodno je, u lipnju 2014., Salim ušao u DR Kongo kako bi se sa skupinom boraca LRA-e bavio krivolovom na slonove u Garambi. Joseph Kony isto je tako zadao Salimu da prati dva zapovjednika LRA-e u Garambu kako bi otkrili gdje je tri godine ranije skrivena bjelokost. U srpnju 2014. Salim se susreo s drugom skupinom LRA-e kako bi ukupno 52 komada bjelokosti prevezao u Kafiju Kingi. Salim je bio odgovoran Josephu Konyju za izvješćivanje o poslovima s bjelokosti i za prosljeđivanje informacija skupinama LRA-e o transakcijama bjelokosti.
                                 
                                    Povezane osobe i subjekti uvršteni na popis:
                                 
                                 
                                              
                                          
                                          
                                             Joseph Kony, uvršten na popis 7. ožujka 2016.
                                          
                                       
                                              
                                          
                                          
                                             Ali Kony, uvršten na popis 23. kolovoza 2016.
                                          
                                       
                                              
                                          
                                          
                                             Gospodnja vojska otpora (LRA), uvrštena na popis 7. ožujka 2016.”
                                          
                                       
                           
               
            
                  II.
               
               
                  U rubrici „Ostale informacije” dodaje se sljedeća informacija u pogledu unosa br. 6 za Oumara Younousa Abdoulaya iz Priloga I. Uredbi (EU) br. 224/2014:
                  „Navodno je preminuo 11. listopada 2015.”